Vesselina Kasarova
Vesselina Kasarova er en bulgarsk mezzosopran. Vesselina Kasarova blev først uddannet som koncertpianist ved musikakademiet i Sofia (1987), derefter som sanger samme sted (1989). Hun debuterede allerede som sangstuderende på nationaloperaen i Sofia i rollen som Rosina i Gioacchino Rossinis opera Barberen i Sevilla; derefter blev hun fast tilknyttet Opernhaus Zürich og senere Wiener Staatsoper. Vesselina Kasarova fik sit internationale gennembrud som Mozart- og Rossini-sanger, efter hun ved Salzburg-festspillene i 1991 havde sunget Annius i Wolfgang Amadeus Mozarts opera Titus og i 1992 med kort varsel var sprunget ind i stedet for Marilyn Horne i titelrollen i Rossinis opera Tancredi.
Ved at kombinere forskellige klangfarver i sin stemme med kropssprog og mimik opnår Vesselina Kasarova en sjælden glødende intensitet i sin sceneoptræden, der placerer hende som en af tidens mest udtryksfulde opera-skuespillere: fx som Sextus i Titus, Ruggiero i Georg Friedrich Händels opera Alcina, Charlotte i Jules Massenets opera Werther og Orfeus i Berlioz-versionen af Christoph Willibald Glucks opera Orfeo ed Euridice. Hendes seneste succeser er titelrollerne i Georges Bizets Carmen (2008) og Händels Agrippina (2009).
Vesselina Kasarova indspillede i 2003 cd’en Bulgarian Soul, der består af en samling bulgarske folkesange, i samarbejde med den bulgarske komponist Krassimir Kyurkchiyski (f. 1936). Derudover har hun indspillet omkring tyve cd’er med diverse operaarier og duetter samt lieder af Franz Schubert, Robert Schumann, Johannes Brahms, Maurice Ravel og Ernest Chausson. Vesselina Kasarova har i løbet af sin karriere modtaget mange priser og er udnævnt til kammersanger ved Bayerische Staatsoper (2005) og Wiener Staatsoper (2010).